Document ID: 32005D0915

ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Δεκεμβρίου 2005
που επιτρέπει στην Τσεχική Δημοκρατία, στην Εσθονία, στην Κύπρο και στη Λιθουανία να παρεκκλίνουν από την οδηγία 1999/105/ΕΚ του Συμβουλίου σχετικά με την εμπορία του δασικού πολλαπλασιαστικού υλικού όσον αφορά τα αποθέματα που έχουν συσσωρευτεί από την 1η Ιανουαρίου 2003 έως και την 1η Μαΐου 2004
[κοινοποιηθείσα υπό τον αριθμό Ε(2005) 5160]
(2005/915/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, και ιδίως το άρθρο 42,
Εκτιμώντας τα ακόλουθα:
(1)
Σύμφωνα με το άρθρο 42 της πράξης προσχώρησης, η Επιτροπή μπορεί να θεσπίσει μεταβατικά μέτρα, εφόσον αυτά τα μεταβατικά μέτρα είναι αναγκαία για τη διευκόλυνση της μετάβασης από το ισχύον καθεστώς στα νέα κράτη μέλη στο καθεστώς που προκύπτει από την εφαρμογή των κοινοτικών κτηνιατρικών και φυτοϋγειονομικών κανόνων. Σε αυτούς περιλαμβάνονται και οι κανόνες για την εμπορία δασικού πολλαπλασιαστικού υλικού.
(2)
Η οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), προβλέπει ότι εμπορία δασικού πολλαπλασιαστικού υλικού μπορεί να γίνεται μόνο εάν ικανοποιούνται οι απαιτήσεις του άρθρου 6 παράγραφοι 1 και 3.
(3)
Η οδηγία 1999/105/ΕΚ προβλέπει την εμπορία δασικού πολλαπλασιαστικού υλικού έως την εξάντληση των αποθεμάτων που έχουν συσσωρευτεί πριν από την 1η Ιανουαρίου 2003.
(4)
Η Τσεχική Δημοκρατία, η Εσθονία, η Κύπρος και η Λιθουανία ενημέρωσαν την Επιτροπή και τα άλλα κράτη μέλη για την ύπαρξη αποθεμάτων δασικού πολλαπλασιαστικού υλικού που παράχθηκε στην επικράτειά τους από την 1η Ιανουαρίου 2003 έως και την 1η Μαΐου 2004. Η εμπορία αυτού του υλικού δεν επιτρέπεται, εκτός εάν εγκριθεί παρέκκλιση από τις διατάξεις της προαναφερθείσας οδηγίας.
(5)
Για να μπορέσουν οι χώρες αυτές να εμπορευτούν αποθέματα δασικού πολλαπλασιαστικού υλικού που παράχθηκε από την 1η Ιανουαρίου 2003 έως και την 1η Μαΐου 2004, πρέπει να τους επιτραπεί η εμπορία στην επικράτειά τους, έως τις 30 Απριλίου 2007, δασικού πολλαπλασιαστικού υλικού που παράχθηκε κατά την προαναφερθείσα περίοδο σύμφωνα με διατάξεις άλλες από εκείνες που ορίζονται στην προαναφερθείσα οδηγία.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 6 παράγραφοι 1 και 3 της οδηγίας 1999/105/ΕΚ, επιτρέπεται στην Τσεχική Δημοκρατία, στην Εσθονία, στην Κύπρο και στη Λιθουανία να εμπορεύονται στην επικράτειά τους, έως τις 30 Απριλίου 2007, δασικό πολλαπλασιαστικό υλικό που έχει παραχθεί από την 1η Ιανουαρίου 2003 έως και την ημερομηνία προσχώρησης, το οποίο δεν έχει παραχθεί επίσημα σύμφωνα με τις διατάξεις της εν λόγω οδηγίας.
Κατά τη διάρκεια αυτής της περιόδου, η εμπορία παρόμοιου πολλαπλασιαστικού υλικού μπορεί να γίνεται μόνο στην επικράτεια των εν λόγω κρατών μελών. Κάθε σήμα ή έγγραφο, επίσημο ή άλλο, το οποίο επικολλάται ή συνοδεύει το πολλαπλασιαστικό υλικό στο πλαίσιο των διατάξεων της παρούσας απόφασης, πρέπει να αναγράφει σαφώς ότι το πολλαπλασιαστικό υλικό προορίζεται για εμπορία αποκλειστικά στην επικράτεια της εν λόγω χώρας.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 16 Δεκεμβρίου 2005.

Labels: 3
15
18
6